Ole Sohn (SF), 2004-05-19:
Jeg synes, det har været en meget forvirrende debat, som flagrer lidt til højre og venstre, men et kan jeg konstatere, og det er SF fuldstændig enig i, og det er, at spil så vidt muligt skal begrænses, og at de penge, der kommer ind ved spil, i størst muligt omfang skal tilgå almennyttige formål.
Jeg vil godt lige starte med at sige til hr. Anders
Samuelsen, at jeg på sin vis er positiv over for dele af forslaget, men at jeg i den grad er imod argumentationen.
At begynde at argumentere med, at Dansk Tipstjeneste er den største annoncør, og så advokere for en liberalisering med flere aktører og tro, at det giver færre annoncer, er i hvert fald så naivt, at det skriger til himlen.
Det, jeg synes er det helt alvorlige, og det, jeg troede og tror er formålet med De Radikales forslag, er at tage udgangspunkt i den virkelighed, vi har, nemlig at spil ikke længere koncentrerer sig inden for nationens grænser.
Det mener jeg hverken Socialdemokraterne eller regeringen tager fat i, men vi er nødt til at tage højde for det.
Derfor mener jeg sådan set, at det, regeringen burde gøre, ikke bare er at tage kontakt til nogle andre lande, som er i den samme situation og under pres fra Kommissionens side, men offensivt at sige, at det her spørgsmål ikke kan løses på nationalt plan.
Vi er nødt til at lave nogle fælles EU-regler, som rammer ind i de vildskud af private foretagender, bookmakerfirmaer, som kun har et formål, nemlig at score profit for profittens egen skyld, og det vil vi selvfølgelig ikke acceptere.
Derfor mener jeg, at vi skal lave nogle fælles regler, som hindrer, at de bookmakerfirmaer kan agere på tværs af landegrænser til ugunst for de almennyttige interesser.
Her mener jeg, at regeringen har været for svag.
Og så mener jeg faktisk også, at regeringen er utrolig svag i forhold til det servicedirektiv, som er undervejs, som er en bombe også under Tipstjenesten.
Jeg ved godt, at der er lang vej, inden det bliver vedtaget.
Det bliver forhåbentlig aldrig vedtaget, specielt ikke når der kommer en anden regering, så er det helt udelukket.
Jeg synes bare, at jeg mangler nogle klare ord fra regeringen om, at den er imod servicedirektivet.
I den her sag ville det i hvert fald være en eklatant undergravning af Dansk Tipstjenestes muligheder.
Det, der er behov for, er, at vi under alle omstændigheder får undersøgt, hvordan vi sikrer, at vi imødegår den internetadgang, der er til spil, hvordan vi får det begrænset - jeg mener, det skal ske ved et EF-direktiv - hvordan vi sikrer, at vi får sat mere ind over for ludomani, og hvordan vi kan være med til at begrænse markedsføringen for spil.
Der ved jeg godt, at man selvfølgelig kommer på kollisionskurs med enhver skatteminister og enhver finansminister, for jo mere det lykkes at begrænse ludomani og markedsføring, jo flere penge skal staten op med af skatteydernes penge til de almennyttige formål, og når man laver et rigidt skattestop, har man et uløseligt problem.
Derfor kan jeg godt forstå, at ministeren er sådan lidt rundt på gulvet i denne sag.
I forhold til forslaget mener jeg at kunne sige
Jeg mener, at debatten i sig selv har været formålstjenlig, men at det ikke vil være taktisk klogt, heller ikke af De Radikale, at bringe forslaget videre til en afstemning i den her samling, netop når vi står over for at skulle modtage en åbningsskrivelse fra EU.